DECIZIA PARLAMENTULUI EUROPEAN ȘI A CONSILIULUI
din 18 decembrie 2007
privind mobilizarea Fondului european de ajustare la globalizare
(2008/30/CE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2),
având în vedere propunerea Comisiei,
având în vedere rezultatul concilierii bugetare din 13 iulie 2007,
întrucât:
(1)
Uniunea Europeană a creat un Fond european de ajustare la globalizare (denumit în continuare „Fondul”) pentru a oferi un sprijin suplimentar lucrătorilor care suferă de pe urma consecințelor schimbărilor structurale majore din practicile comerciale mondiale și pentru a le oferi asistență în procesul de reintegrare pe piața muncii.
(2)
Acordul interinstituțional din 17 mai 2006 permite mobilizarea Fondului în limita unui plafon anual de 500 milioane EUR.
(3)
Regulamentul (CE) nr. 1927/2006 conține dispozițiile în temeiul căruia poate fi mobilizat Fondul.
(4)
Germania și Finlanda au depus solicitări de mobilizare a Fondului, pentru două cazuri de concedieri în sectorul telefoniei mobile: BenQ în Germania și Perlos Oyj în Finlanda,
DECID:
Articolul 1
În cadrul bugetului general al Uniunii Europene pentru exercițiul financiar 2007, se mobilizează din Fondul european de ajustare la globalizare un cuantum total de 14 794 688 EUR.
Articolul 2
Prezenta decizie se publică în Jurnalul Oficial al Uniunii Europene.
Adoptată la Bruxelles, 18 decembrie 2007.